IPARTANSZÉK 2020 ŐSZ TT3 / RECLAIM 2.0

SZILAS-PATAK RÁKOSPALOTA – VISSZA a JÖVŐBE…

A Szilas-pataknak Budapest létrejöttekor még semmi köze nem volt a városhoz, egy volt a Főváros környéki kisebb vízfolyások közül. Ma már áthalad több kerületen is, de lényegét tekintve még most is egy hosszabb szakaszon Budapest szélét jelöli, határhelyzetben van város és „természet” között. A II. világháború végén védvonal (Attila III. 1944 december) húzódott itt, de ezek elsősorban a feltartóztatást, az előrenyomulás lassítását szolgálták.

A múlt század ötvenes éveinek elején a patak még nagyjából természetesnek tekinthető vízfolyás volt, évtizedek óta viszont csak egy betonteknőben csordogáló vízelvezető árok, amelyet érzéketlenül elvágtak a forrásai egy részétől. Jelentéktelennek tűnik, de a benne rejlő potenciál meglepően nagy.

Nincs kizárva, hogy a lakott területek egyszer majd teljesen körbe zárják és a budai Ördögárokhoz hasonlóan eltűnik a föld alatt, de elképzelhető ettől eltérő forgatókönyv is, még van arra is lehetőség, hogy a Főváros északkeleti oldalának zöld gyűrűje a patak mentén alakuljon ki Újpest és Rákospalota mentén. A torkolati szakasz Káposztásmegyer és Újpest között pozitív példának tekinthető, különösen a Szilas-park területe, ahol többek között színvonalas játszóterek, szabadidő- és pihenőpark valósult meg, a Városligettel összemérhető léptékben.

A vizsgált tervezési helyszínek környezetében ellenben felemás helyzet alakult ki.

A volt Növényolajgyár zárványként van jelen a városszerkezetben és itt hosszabb szakaszon a patakot le is fedték. Fura zsákutcák alakultak ki, az utcahálózat helyenként megszakad, egy jelentős méretű szigetet kerülgetnek az itt lakók. A barnamezős terület jelenlegi állapot elkeserítő, de a legfontosabb épületek még menthetők, egy fővárosi léptékben is fontos zöld gyűrű létrehozásának pedig „csak” a tulajdonviszonyok jelentik akadályát. De nincs kizárva az sem, hogy a fantáziatlanság az igazi akadály.

Feltéve, ha a területre nem, mint mennyiségi szempontok szerint beépítendő fejlesztési területre tekintünk, hanem mint egy ritka lehetőségre Budapesten belül, ahol valóban megteremthető a fenntartható ökologikus egyensúly. A minőségi szempontok egy profitorientált beruházásnál is lehetnek vonzóak, a gyár területére eddig készült beépítési változatok egytől-egyig számoltak valamekkora zöldterülettel, de csak, mint a lakópark „tartozéka”.

A Liva-malom bő 1 éve újjászületett, a teljes pusztulásból menekült meg. Fontos épített emlék is, a pesti oldalon kevés épület datálódik a XVIII. század második felére a Főváros határain belül. De még fontosabb, ha megvizsgáljuk, hogyan működött fénykorában, és mint példaként tekintünk arra, hogyan létezett szimbiózisban a környezetével együtt, mint malom, halgazdaság és fürdő egyszerre. A tulajdonosok maximálisan kiaknázták a lehetőségeket, de nem zsigerelték ki a forrásokat és a patakot, és nem változtatták meg durván az ökoszisztémát.

A félév nem a városszerkezet begyógyítására és beépítési lehetőségekre fog koncentrálni, bár ezek is nagyon fontosak és vizsgálatuk elkerülhetetlen. A középpontban első lépésben a patak és a mellette futó zöldsáv létrehozása áll majd, hogy megteremtsük egy fenntartható fejlődés alapjait.

Ehhez természetesen felszínre kell hozni a vízfolyást a gyár területén is, szabaddá kell tenni és parkosítani a partjait, összesen legalább 30-40 méteres szélességben. A kerékpár utat is magába foglaló fásított közterületen felül az eltérő adottságú szakaszokon ez a zöldsáv lehet akár sokkal szélesebb is.

Ha ez az „zöldfolyam” előáll, akkor begyógyul egy seb. Plusz létrejön egy elég nagy vonzáskörzetű, és remek adottságokkal rendelkező terület, amely nem kell, hogy teljesen beépítetlen maradjon, csak a funkció kiválasztásánál kell figyelni, hogy együtt éljen az öko-folyosóval.

A konkrét tervezési feladatoknak és funkcióknak ehhez kell alkalmazkodniuk, ide kell illeszkedniük.

A kerékpárutat kiszolgáló infrastruktúra adja magát, de önmagukban ezek a pihenőhelyek, szervízek nem biztos, hogy hosszabbtávon is életképesek. Kombinálva egyéb funkciókkal javíthatók az esélyek, bármilyen közösségi tér, sport- és szabadidő vagy vendéglátás lehet jó kiegészítő, érdemes a multifunkcionalitásra törekedni.

A Liva-malom különlegesség, inspiráló történettel és előélettel. Az egykori malom már nem állítható helyre, hiszen a működéshez szükséges vízhozam csak aránytalanul nagy beruházással hozható vissza, de ettől függetlenül a múlt megidézése elkerülhetetlen. A patak két partja itt hosszú szakaszon el van vágva egymástól, a volt malom területe alkalmas kapcsolódási pont lenne, főleg akkor, ha a tervezett lakóházfejlesztések az északi oldalon megvalósulnak.

A szupermarket és a patak közötti terület, valamint a paneles lakóteleppel szembeni partszakasz teljesen más jellegű, de kapaszkodókat itt is lehet találni. Egyrészt az itt élő rengeteg ember kiszolgálása, életminőségének javítása egy jó lehetőség (piac, óvoda / bölcsőde, játszóház), másrészt a rendelkezésre álló terület elég nagy ahhoz, hogy biokertészet, aquapónia vagy hidrópónia, illetve ezekhez hasonló termelőüzem, vagy környezetbarát ipar települjön ide.

Egyéb lehetőségek: növényház (virág), faiskola és lakótelepi komposzt központ, cycle-in piac (autók kizárva!), kemping + táboroztatás, sport (tenisz, strand röplabda)…

A volt gyárterület esetében akkor vagyunk realisták, ha elfogadjuk, hogy előbb vagy utóbb lakások százai épülnek majd itt. Nyilván nem mindegy, hogy összesen mennyi és az értékesebb ipari épületeknek maradniuk kellene, de a ennek a félévnek nem feladata, hogy ezekre a kérdésekre választ adjon. A szűkebben vett tervezési helyszín tulajdonképpen a tervezett „zöldfolyam” és a leendő lakópark találkozási sávja, ahol ez a kettő kapcsolatba lép egymással. Egy ötletadó példa: a siló tövében álló fura tölcsér, amiből nemrégen még több is volt a lakópark szemszögéből felesleges, de ha részévé válik a zöldsávnak, akkor máris értelmezhetővé válik, csak kreatív ötlet kell a hasznosításhoz.

Nagy Iván DLA

 egyetemi docens, tárgyfelelős